Sepur modèl

Sepur modèl utawa kréta latu modèl (krama) utawa sepur miniatur iku modèl sepur ing skala modèl cilik. Sepur modèl iku sajinising hobi kang yasa modèl-modèl sepur. Skala modèl iki ngamot lokomotif, wagon, trèm, ril, sinyal, dalan, gedhong, wahana liyané, figur-figur modèl, cahya lan diorama fitur-fitur alami kaya ta kali, wukir lan lebak.

Sepur modèl kang awal dhéwé diarani 'sepur karpèt' (basa Inggris carpet railways) lan muncul ing dasawarsa 1840-an. Sepur modèl iki diarani mangkono amarga ora mrelokaké ril kanggo ngglindhing. Sepur modèl mawa tenaga listrik wiwit muncul ing awal abad kaping 20. Nalika iku sepur-sepur modèl iki namung mèmper kanthi kasar waé karo asliné. Sepur modèl jaman saiki rupané luwih réalistis. Para sutresna sepur modèl racaké ora namung kolèksi modèl-modèl sepur waé, nanging uga nggawé layout sepur-sepuran utawa diorama kang niru lokasi utawa periode sajeroning sajarah pasepuran.

Ing Jerman ana organisasi modèl pasepuran kang nduwé jeneng NEM. Organisasi iki kang nemtokaké pamérangan jaman ing pasepuran ing taun 1968.

 Skala 
Sepur modèl iku ana ing sawatara skala. Skala kang lumrah iku ya iku:

 Skala H0/HO utawa ukurané 1:87
 Skala TT utawa ukurané 1:120
 Skala N utawa ukurané 1:160
 Skala Z utawa ukurané 1:220

Skala H0 iku kang populèr dhéwé banjur skala N iku kang populèr nomer loro. Ing Indonésia kang populèr uga skala H0 lan N. Skala TT iku mligi populèr ing (manten) Jerman Wétan. Banjur skala Z iku mligi kang nggawé namung pabrik siji waé ya iku; Märklin.

 Pamérangan miturut jaman 
NEM utawa lembaga para kolektor sepur modèl in Jerman, ing taun 1968 nemtokaké pamérangan jaman ing sepur modèl. Pamérangan jaman iki ing basa Jerman diarani Epoche.
 Jaman I: 1835-1925
 Jaman II: 1925-1945
 Jaman III: 1945-1970
 Jaman IV: 1970-1990
 Jaman V: 1990-2006
 Jaman VI: 2006 lan sabanjuré

 Tenaga sepur modèl 
Sepur modèl skala cilik racaké nganggo mesin tenaga dinamo listrik. Dinamo iki akèhé nganggo setrum arus padha (DC). Nanging uga ana kang nganggo mesin arus bolak-balik (AC). Saliyané iku ing skala kang radha gedhé, uga ana kang nganggo mesin bakar jero utawa mesin uwab. Saiki kang umum nganggo sistem arus bolak-balik (AC) iku namung Märklin waé ing skala H0. Sanadyan mangkono uga akèh produsèn liya kang nggawé lokomotif kanggo sistémé Märklin.

 Sawetara mèrek produsèn sepur modèl 
 Märklin saka Jerman
 Fleischmann saka Jerman
 Roco saka Ostenrik
 Piko saka Jerman
 Hornby saka Inggris
 Rivarossi saka Italia
 Kato saka Jepang
 Rokuhan saka Jepang

 Uga delengen 
 Inglenook Sidings, sawijining cangkriman utawa teka-teki sepur modèl

 Réferènsi 

 Pranala njaba 
 Situs wèb ngenani sepur modèl ing Indonésia  (pranala mati diaksès tanggal 25 September 2011)
 Situs wèb adhedhasar Wordpress ngenani sepur modèl ing Indonésia

Kategori:Sepur modèl